31997D0296
L 122/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 април 1997 година
относно определяне на списък с трети страни, от които вносът на рибни продукти за консумация от човека е разрешен
(текст от значение за ЕИП)
(97/296/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 95/408/ЕО на Съвета от 22 юни 1995 г. относно условията за изготвяне, за преходен период, на временни списъци с предприятия от трети страни, от които държавите-членки могат да внасят някои продукти от животински произход, рибни продукти или живи двучерупчести мекотели (1), изменено с Решение 97/34/ЕО (2), и по-специално член 2, параграф 2 от него,
като има предвид, че Комисията е определила специалните условия за внос на рибни продукти, приложими към конкретно определени трети страни;
като има предвид, че Решение 95/328/ЕО на Комисията (3) установява стандартизиран санитарен сертификат за внос на рибни продукти от трети страни, които все още не са обхванати от подобен вид решения;
като има предвид, че с Решение 97/20/ЕО на Комисията (4) е определен списък с трети страни, от които вносът на двучерупчести мекотели, бодлокожи, ципести и морски коремоноги от всякакъв вид, предназначени за консумация от човека, е разрешен;
като има предвид, че понастоящем е необходимо да се състави списък с трети страни, които отговарят на условията за равностойност, посочени в член 2, параграф 2 от Решение 95/408/ЕО, и които са в състояние да гарантират, че рибните продукти, изнасяни в Общността, отговарят на здравните изисквания, установени за защита здравето на потребителите съгласно Директива 91/493/ЕИО на Съвета относно определяне на ветеринарно-санитарните изисквания за производството и пускането на пазара на рибни продукти (5);
като има предвид, че този списък трябва да включва третите страни, вече обхванати от конкретно решение, както и третите страни, отговарящи на условията, посочени в член 2, параграф 2, за които временен списък на одобрени предприятия може да бъде съставен съгласно процедурата, посочена в Решение 95/408/ЕО;
като има предвид, че, за да се избегне всяко нарушение на традиционния модел на търговия, член 11, параграф 7 от Директива 91/493/ЕИО може да продължи да се прилага за ограничен период спрямо рибни продукти, внасяни от трети страни, които още не са включени в този списък;
като има предвид, че този списък с трети страни е определен, без да се накърняват общностните или национални правила за защита на здравето на животните или на околната среда;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Списъкът с трети страни, които отговарят на изискванията, посочени в член 2, параграф 2 от Решение 95/408/ЕО, относно условията за съставяне, за преходен период, на временен списък с предприятия от трети страни, от които държавите-членки могат да внасят някои продукти от животински произход, рибни продукти или живи двучерупчести мекотели, се определя в приложението.
Член 2
1. Без да се засягат разпоредбите, свързани със защитата на здравето на животните или на околната среда, държавите-членки гарантират, че никакви рибни продукти, в какъвто и да е вид, предназначени за човешка консумация, няма да се внасят, с изключение на тези, произхождащи от трети страни от приложения списък.
2. Параграф 1 не се прилага за рибни продукти, внасяни от предприятия, одобрени съгласно процедурата, посочена в член 11, параграф 6 от Директива 91/493/ЕИО.
Член 3
1. Чрез дерогация от член 2 държавите-членки могат да продължат да внасят до 1 юли 1998 г. рибни продукти с произход от трети страни, които не са включени в списъка, приложен към настоящото решение, в съответствие с член 11, параграф 7 от Директива 91/493/ЕИО.
2. Държавите-членки следят рибните продукти, внасяни съгласно условията, посочени в параграф 1, да се продават само на вътрешния пазар на държавата-членка или държавите-членки вносителки съгласно същата дерогация и страната на произход да е отбелязана ясно върху етикета.
Член 4
Настоящото решение се прилага от 1 юли 1997 г.
Член 5
Адресати на настоящото решение са държавите-членки.
Съставено в Брюксел на 22 април 1997 година.